text: दक्षेस सम्मेलन के बारे में पूछे जाने पर टोनर ने कहा कि एक ऐसे मंच का होना महत्वपूर्ण है जहां देश चिंताओं और मतभेदों वाले क्षेत्रों में ‘स्पष्ट बात’ रख सकें। भारत और पाकिस्तान में आतंकी खतरे से निबटने के लिए उन्होंने दोनों देशों के बीच करीबी सहयोग की भी वकालत की। उन्होंने कहा, ‘आतंक निरोध प्रयासों में हम उस किस्म की क्षेत्रीय वार्ता को बढ़ावा देते हैं। हम करीबी सहयोग की वकालत करते हैं खासकर भारत और पाकिस्तान के बीच ताकि दोनों देशों में आतंकी खतरों से निबटा जा सके।’उन्होंने दोनों देशों से आतंकवाद के खिलाफ एकजुट होकर लड़ने की अपील करते हुए कहा, ‘दोनों देश निश्चित तौर पर आतंकवाद से प्रभावित हैं, यह सचाई है। इसका मजबूती से मुकाबला करने के लिए उन्हें साथ काम करने की जरूरत है। हम लंबे समय से इस बात का समर्थन करते आए हैं।’